b"\n_START_ARTICLE_\nFerri\xc3\xa8res (Lieja)\n_START_SECTION_\nHist\xc3\xb2ria\n_START_PARAGRAPH_\nEl nucli Vieuxville era un assentament i fortalesa a l'\xc3\xa8poca romana. El component ville refereix al mot llat\xc3\xad villa. El prefix vieux (vell) va afegir-se quan el 1130 el pr\xc3\xadncep-abat Wobald va crear una nova vila i una fortalesa a Logne. Aquest castell que hauria hagut de protegir les afores, va atreure moltes batalles i guerres, fins a la seva destrucci\xc3\xb3 el 1521._NEWLINE_Hist\xc3\xb2ricament, era un poble de ferreries i de forges, que utilitzaven carb\xc3\xb3 de llenya i el mineral de ferro local. Aix\xc3\xb2 explica el seu nom, tant com el dels llocs dits Rouge-Mini\xc3\xa8re, Ferot-le-Fourneau\xe2\x80\xa6 Aquesta activitat artesanal va decaure a l'inici de la revoluci\xc3\xb3 industrial quan va perdre la competitivitat davant els alts forns desenvolupats per John Cockerill al vall del Mosa, m\xc3\xa9s efica\xc3\xa7os en utilitzar el coc tret de carb\xc3\xb3 de lleny. La darrera ferreria va tancar-se el 1840, la darrera mina de ferro el 1871._NEWLINE_Fins al 1795 feia part del comtat de Logne, un feu del principat de Stavelot-Malmedy, abans d'escaure a Fran\xc3\xa7a, al Regne Unit dels Pa\xc3\xafsos Baixos (1815) i per fi a B\xc3\xa8lgica (1830). Les fronteres actuals del municipi van fixar-se el 1977.\n_START_SECTION_\nEconomia\n_START_PARAGRAPH_\nFerri\xc3\xa8res \xc3\xa9s un municipi rural de la regi\xc3\xb3 de les Ardenes, del qual 47% de la superf\xc3\xadcie s\xc3\xb3n terres de conreu i de pastures, 39% de bosc i 11% de constru\xc3\xafdes. Les activitats econ\xc3\xb2miques s\xc3\xb3n segons el seu valor afegit: negoci (35,7%), construcci\xc3\xb3 (32,5%), ind\xc3\xbastria (9,1%), immobili\xc3\xa0ries, transport i serveis (6,7%) diversos (11,4%). A la sortida de l'autopista E25 es troba un pol\xc3\xadgon artesanal de 15 hect\xc3\xa0rees."